पटना/मधुबनी/अररिया : नेपाल सीमासं सटल उत्तरी मिथिलाक जिलामे रविसं बुध धरि भारी बरखाक संग मेघ फटबाक आशंका अछि। मौसम विभाग सतर्क केलक अछि। एकरा लऽ बिहार सरकार 28 जिलाक DM केँ अलर्ट कऽ देलक अछि। शनि केँ मुख्य सचिव एके सिन्हा पत्रकारकेँ बतौलनि जे मौसम विभाग अलर्ट केलक अछि जे एहि सप्ताहमे उत्तरी मिथिलामे भारी बरखा भऽ सकैत अछि, जखनकि 9 सितंबर केँ स्थिति बेसी भयावह होएबाक आशंका अछि। 24 घंटामे 300-400 mm बरखाक आशंका अछि। मौका पर मौसम विभागक निदेशक एके सेन कहलनि जे बेसी सटीक पूर्वानुमान 24 घंटे पूर्व भऽ सकैत अछि। सभ DM केँ 24 घंटा पहिले पूर्वानुमान ई-मेलसं पठाएल जाएत। ओ कहलनि जे बरखा नेपालमे होए वा सटल उत्तरी मिथिलामे ओतय नदीक माध्यमे पानि गंगामे आएत। एकरा लऽ उत्तर मिथिलाक गंगासं सटल क्षेत्रक DM केँ विशेष रूपे एलर्ट कएल गेल अछि, सभटा तैयारी पूरा करबाक लेल कहल गेल अछि ताकि भारी बरखासं जनता केँ दिक्कत नहि होए। ओ कहलनि जे एहि जिलमे NDRF केर टीम केँ पहिलहिँ पहुंचेबाक प्रबंध कऽ लेल गेल अछि। स्वास्थ्य विभागक प्रधान सचिव दीपक कुमार कहलनि जे जिलाक सिविल सर्जन केँ बताओल गेल अछि जे हरेक सदर अस्पतालमे कमसं कम चारि अतिरिक्त बेड सुरक्षित रखबा लेल कहल गेल अछि। आपदा प्रबंधनक जरूरत केँध्यानमे रखैत आकस्मिकता निधिक आकार 350 करोड़ सं बढ़ा 1800 करोड़ कएल गेल अछि। जतय गंगाक पानिसं बाढ़िक स्थिति अछि ओतय हालत आओर खराब भऽ सकैत अछि ताहि लेल विशेष प्रावधान कएल गेल अछि। पटना मौसम विज्ञान केंद्रक निदेशक एके सेन कहब अछि जे बंगालक खाड़ीमे कम दबावक क्षेत्र बनल अछि, जाहिसं नेपालसं सटल मिथिलाक जिलमे भारी बरखाक संग मेघ फटबाक स्थिति बनल अछि। सतर्कता जारी कऽ देल गेल अछि। उत्तरी मिथिलामे 13 सितंबर धरि मानसून सक्रिय रहत। 